Mynd frá Sigurlaugu Þórsdóttur tekin á þinginu Ungmennaráð Fljótsdalshéraðs hélt sitt árlega ungmennaþing 4. apríl 2019 í Menntaskólanum á Egilsstöðum . Var yfirskrift þingsins í ár „ Ég vil móta mína eigin framtíð “ og sóttu það ríflega 100 ungmenni . Sigurbjörg Lovísa Árnadóttir , sem er bæði fyrrum ungmennaráðsmeðlimur og nemi í ME , stýrði þinginu og sá til þess að allt færi skynsamlega fram og héldist á réttum tíma . Það voru svo meðlimir ungmennaráðs sem sáu um að stýra vinnu þinggesta undir styrkri leiðsögn Tinnu Halldórsdóttur , sérfræðings hjá Austurbrú . Til viðbótar við öfluga vinnu gesta ungmennaþings hafði ungmennaráð Fljótsdalshéraðs búið til spurningakönnun til að kanna viðhorf til ýmissa atriða sem tengjast sveitarfélaginu . 85% vilja til dæmis að vistvænn ferðamáti hafi forgang á undan einkabílnum . Þessar niðurstöður samræmast því sem fram kom í vinnu þingsins , en meðal aðgerða sem ungmenni vilja að ráðist sé í er betri snjómokstur á göngustígum , betra aðgengi að gangstígum og lýsingu á þeim . Þriðjungi svarenda finnast grænu svæði Fljótsdalshéraðs aðlaðandi og 85% þeirra finnst mjög mikilvægt að þau séu aðgengileg fyrir alla . Ungmennaráð Fljótsdalshéraðs þakkar kærlega þeim ungmennum sem tóku þátt í þinginu í ár og þakkar einnig grunnskólum sveitarfélagsins og Menntaskólanum á Egilsstöðum fyrir það að gera ungmennunum kleift að taka þátt í svo mikilvægri vinnu . Þá þakkar ráðið Sigurbjörgu Lovísu , Páli Líndal og Tinnu kærlega fyrir sinn hlut í að gera ungmennaþing 2019 alveg einstakt og fyrir að gera sitt til að hvetja ungt fólk til þátttöku . Þá kann ungmennaráð Menntaskólanum á Egilsstöðum bestu þakkir fyrir aðstoð og aðstöðu og ekki síst elsku , besta Árna Ólasyni sem alltaf er boðinn og búinn að redda , hjálpa og gera það sem þarf að gera .